
Lassú távolodás - Francia Polinézia nemzetközi gazdasági kapcsolatainak átalakulása

Franciaország tengeren túli területei közül Francia Polinézia az, amely az egyik legnagyobb autonómiával rendelkezik. Gazdaságát mai napig befolyásolja a Franciaországhoz kötődő függelmi viszonya, valamint az ebből fakadó gazdasági kapcsolata. Megfigyelhető azonban, hogy a globalizáció a Csendes-óceáni szigetvilágot sem kerülte el, a napjainkban folyamatosan átalakuló világrendben pedig Francia Polinézia geopolitikai szerepe felértékelődni látszik, melyet Franciaország mellett Kína is igyekszik kihasználni.
A dolgozat célja feltérképzeni a kereskedelmi kapcsolatokat, valamint megvizsgálni különböző régiók és országok gazdasági befolyását Francia Polinézia területén. A kutatási cél elérése az alábbi kutatási kérdések megválaszolása mentén történt: Milyen mély külkereskedelmi kapcsolatokat ápol Francia Polinézia Franciaországgal? Hogyan változtak ezek a kapcsolatok az elmúlt évtizedek során? Melyek azok az országok, melyek gazdasági jelentősége az utóbbi időkben megnőtt Francia Polinéziában? Mi lehet a következménye ezeknek a változásoknak Franciaország és Francia Polinézia jövőbeli kapcsolataira nézve?
Szekunder kutatást végeztem, elsősorban a Világbank statisztikai adatainak felhasználásával. További forrásként Francia Polinézia és Franciaország Statisztikai Hivatalainak jelentései is számos, a témában releváns információval szolgáltak. A kutatás során a témához kapcsolódó francia, angol és magyar nyelvű szakirodalmak biztosítottak megfelelő háttérismereteket.
A kutatás eredményeként megállapítható, hogy Franciaországgal való kapcsolatának mértéke a történelem során folyamatosan csökkent, mely csökkenés a terület stratégiai szerepének változásával magyarázható, azonban napjainkban a térség szerepe ismét felértékelődni látszik. Kína egyre erőteljesebben növeli befolyását Francia Polinéziában, ezáltal Francia Polinézia a két nagyhatalom, Kína és Franciaország egymás ellen vívott, csendes-óceáni befolyásért folytatott stratégiai küzdelmének középpontjába került.



